বুরুন্ডি জাতীয় ফুটবল দল
বুরুন্ডি জাতীয় ফুটবল দল (ইংরেজি: Burundi national football team) হচ্ছে আন্তর্জাতিক ফুটবলে বুরুন্ডির প্রতিনিধিত্বকারী পুরুষদের জাতীয় দল, যার সকল কার্যক্রম বুরুন্ডির ফুটবলের সর্বোচ্চ নিয়ন্ত্রক সংস্থা বুরুন্ডি ফুটবল ফেডারেশন দ্বারা নিয়ন্ত্রিত হয়। এই দলটি ১৯৭২ সাল হতে ফুটবলের সর্বোচ্চ সংস্থা ফিফার এবং একই বছর হতে তাদের আঞ্চলিক সংস্থা আফ্রিকান ফুটবল কনফেডারেশনের সদস্য হিসেবে রয়েছে। ১৯৬৪ সালের ৯ই অক্টোবর তারিখে, বুরুন্ডি প্রথমবারের মতো আন্তর্জাতিক খেলায় অংশগ্রহণ করেছে; উগান্ডার কাম্পালায় অনুষ্ঠিত উক্ত ম্যাচে বুরুন্ডি উগান্ডর কাছে ৭–০ গোলের ব্যবধানে পরাজিত হয়েছে। ১০,০০০ ধারণক্ষমতাবিশিষ্ট ইন্তওয়ারি স্টেডিয়ামে ইন্তাম্বা নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় বুরুন্ডির রাজধানী বুজুম্বুরায় অবস্থিত। বর্তমানে এই দলের ম্যানেজারের দায়িত্ব পালন করছেন জিমি এনদায়িজেয়ে এবং অধিনায়কের দায়িত্ব পালন করছেন শার্লেরোয়ার আক্রমণভাগের খেলোয়াড় সাইদ বেহারিনো। বুরুন্ডি এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, আফ্রিকা কাপ অফ নেশন্সে বুরুন্ডি এপর্যন্ত মাত্র ১ বার অংশগ্রহণ করেছে, যেখানে তারা শুধুমাত্র গ্রুপ পর্বে অংশগ্রহণ করতে সক্ষম হয়েছে। কারিম নিজিগিয়িমানা, ফিস্তোন আব্দুল রাজ্জাক, পিয়ের কুইজেরা, সেদ্রিক আমিসসি এবং জস্পিন এনশিমিরিমানার মতো খেলোয়াড়গণ বুরুন্ডির জার্সি গায়ে মাঠ কাঁপিয়েছেন।